Presidentti Mauno Koivisto kuoli 12. toukokuuta 2017 kello 21.15 Meilahden sairaalassa.

Presidentti Mauno Henrik Koivisto oli kuollessaan 93-vuotias. Asiasta kertoo Tasavallan presidentin kanslia.

Vuonna 1923 syntynyt Koivisto toimi kaksi kautta Suomen tasavallan presidenttinä vuosina 1982–1994. Hän oli Suomen yhdeksäs presidentti.

” Presidentti Mauno Koivisto 1923-2017https://t.co/MgwZ61Ma5h pic.twitter.com/1hYq7TCXHQ— TPKanslia (@TPKanslia) 12. toukokuuta 2017

Jos twiitti ei näy, voit katsoa sen tästä linkistä.

Koivisto toimi ennen 12 vuoden presidenttiaikaansa muun muassa pääministerinä, valtiovarainministerinä sekä Suomen Pankin pääjohtajana.

Aiemmin perjantaina uutisoitiin, että Koivisto on siirretty saattohoitoon. Presidentin tytär Assi Koivisto vahvisti asian Ilta-Sanomille. Hän totesi IS:n haastattelussa, että aikaa ei ole enää paljon.

Rouva Tellervo Koivisto kommentoi perjantai-iltana IS:lle, että tilanne oli kriittinen, mutta se ei tullut yht’äkkiä. Presidentti siirrettiin Helsingin yliopistolliseen keskussairaalaan hoitoon jo viikko sitten.

– Sen olen oppinut, että eihän meistä kukaan ole täällä ikuisesti, rouva Koivisto totesi IS:lle.